Κανονισμός (ΕΚ) αριθ. 156/2002 της Επιτροπής

της 28ης Ιανουαρίου 2002

για τροποποίηση του κανονισμού (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για κοινή οργάνωση της αγοράς στον τομέα του γάλακτος και γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 31 παράγραφος 14,

Εκτιμώντας τα ακόλουθα:

(1) Βάσει του άρθρου 15 του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου, όσον αφορά τα πιστοποιητικά εξαγωγής των επιστροφών κατά την εξαγωγή στον τομέα του γάλακτος και γαλακτοκομικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 2298/2001(4), η χορήγηση των επιστροφών διαφέρει ανάλογα με τις περιοχές προορισμού για τις εξαγωγές τυριών. Δυνάμει της διμερούς συμφωνίας που έχει συναφθεί μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις εμπορικές συναλλαγές γεωργικών προϊόντων και έχει υπογραφεί στο Λουξεμβούργο στις 21 Ιουνίου 1999, οι επιστροφές για τα τυριά που εξάγονται στην Ελβετία θα καταργηθούν από την ημερομηνία έναρξης ισχύος της εν λόγω συμφωνίας που βρίσκεται στο στάδιο της επικύρωσης. Η έναρξη ισχύος της συμφωνίας αυτής, σύμφωνα με το άρθρο 17, προβλέπεται για την πρώτη ημέρα του δεύτερου μήνα που έπεται της τελευταίας κοινοποίησης της κατάθεσης των εγγράφων επικύρωσης ή της έγκρισης του συνόλου των συμφωνιών που αναφέρονται στο εν λόγω άρθρο. Για να εξαφαλιστεί η τήρηση των διατάξεων της συμφωνίας, ο κανονισμός (ΕΚ) αριθ. 2594/2001 της Επιτροπής(5), σχετικά με παρέκκλιση από τον κανονισμό (ΕΚ) αριθ. 174/1999, μείωσε τη διάρκεια ισχύος των σχετικών πιστοποιητικών ώστε κατά τη στιγμή της έναρξης ισχύος της εν λόγω συμφωνίας, να λήξει η ισχύς των πιστοποιητικών που έχουν εκδοθεί με προκαθορισμό της επιστροφής και με προορισμό την Ελβετία. Ωστόσο, δεδομένου ότι η Ελβετία ανήκει στην περιοχή "άλλοι προορισμοί" και δημιούργησε τελωνειακή ένωση με το Λιχτενστάιν, μπορεί ένα πιστοποιητικό, σύμφωνα με τις διατάξεις της του άρθρου 15 παράγραφος 1 του εν λόγω κανονισμού, που έχει εκδοθεί για άλλο προορισμό εκτός από την Ελβετία, να χρησιμοποιηθεί είτε για εξαγωγή προς την Ελβετία είτε για εξαγωγή προς το Λιχτενστάιν με σκοπό τη θέση σε εμπορία των προϊόντων στην ελβετική αγορά. Για να αποφευχθεί ο κίνδυνος εκτροπής, κρίνεται σκόπιμο να δημιουρηθούν ειδικές περιοχές, μία για την Ελβετία και μία για το Λιχτενστάιν.

(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η παράγραφος 3 του άρθρου 15 του κανονισμού (ΕΚ) αριθ. 174/1999 αντικαθίσταται από το ακόλουθο κείμενο: "3. Για τους σκοπούς της παραγράφου 1, καθορίζονται οι ακόλουθες περιοχές:

- περιοχή Ι: οι κωδικοί προορισμού 055, 060, 070 και 091 μέχρι 096 (συμπεριλαμβανομένου),

- περιοχή ΙΙ: οι κωδικοί προορισμού 072 μέχρι 083 (συμπεριλαμβανομένου),

- περιοχή ΙΙΙ: ο κωδικός προορισμού 400,

- περιοχή ΙV: ο κωδικός προορισμού 037,

- περιοχή V: ο κωδικός προορισμού 039,

- περιοχή VI: όλοι οι άλλοι κωδικοί προορισμού."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στα πιστοποιητικά που έχουν ζητηθεί από την ημερομηνία έναρξης ισχύος.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιανουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 20 της 27.1.1999, σ. 8.

(4) ΕΕ L 308 της 27.11.2001, σ. 16.

(5) ΕΕ L 345 της 29.12.2001, σ. 32.